Živimo u svijetu u kojem ne možemo očekivati da nesavršeni ljudi savršeno sude. Mi se nismo borili za pravdu, nego za istinu. Ovo nije kraj jer ćemo se mi sigurno žaliti.



Kazao je to u srijedu Marijan Radeljić pred zgradom Općinskog suda u Splitu nakon što je Ozren Ordulj iz Srinjina oslobođen krivnje da je svojom vožnjom prouzrokovao prometnu nesreću u kojoj je poginuo Ivica Radeljić (33) iz Stobreča, Marijanov sin, u listopadu 2011. godine.



Nesreća se dogodila na predjelu Vilar na cesti Žrnovnica - Srinjine, kada je na triatlonca i dvostrukog državnog prvaka u maratonu i brdskom trčanju prilikom pretjecanja naletio audi Q7 kojim je upravljao Ozren Ordulj. U frontalnom sudaru Ivica Radeljić (na slici dolje) je odbačen u jarak ispod ceste, gdje je na mjestu preminuo.



Tijekom suđenja na Općinskom sudu u Splitu ustvari se prvi put provodila istraga jer su se morali iznositi dokazi koji nikada nisu provedeni jer je prvotna kaznena prijava odbačena. Odluka o odbačaju prijave donesena je na temelju mišljenja prometnog vještaka koji je bio na mjestu nesreće i koji je utvrdio da Ozren Ordulj nije prekoračio dozvoljenu brzinu.



Međutim, sporni detalj je bio što na očevidu policajci i vještak nisu pronašli prometni znak za ograničenje brzine na 60 kilometara na sat pa je uzeto opće ograničenje od 90 kilometara na sat koliko je Ozren Ordulj i vozio.







Drugi sporni detalj bilo je vrijeme nesreće. Prema prvotnim informacijama nesreća se dogodila u 18.20 sati, a poslije je policija u službenim izvještajima upisala da se dogodila u 18.50 sati. Postoje i službeni zapisi u kojima se vidi da je prekriženo vrijeme od 18.20 i naknadno upisano kasnije vrijeme.



Taj dio zapisnika je bitan jer je sporno je li bilo dnevnog svjetla ili ne te kolika je bila mogućnost da vozač terenca uoči biciklista.



Nakon isticanja navedenih dokaza od strane obitelji Radeljić tužiteljstvo ponovno preuzima kazneni progon i podiže optužnicu protiv Ozrena Ordulja.



Međutim, nikada nije sa sigurnošću utvrđeno je li biciklist imao na sebi odjeću s reflektirajućim oznakama jer je ona nakon obdukcije nestala te je nema ni u bolnici na Odjelu patologije ni u policiji.



- Državno odvjetništvo nije dokazalo uzročnu vezu između vožnje i prometne nesreće za koju smatramo kako se nije dogodila u 18.20 kako stoji u optužnici, nego poslije 18.50. Ozren Ordulj s upaljenim kratkim svjetlima nije mogao vidjeti biciklista jer je već nastupio sumrak, kako nam je kazala vještakinja klimatologinja – rekla je u obrazloženju presude sutkinja Ivana Bilušić.